L. Köteles, poslanec: (2002-06-26):
J. Migaš, predseda NR SR: Ďakujem pekne, pán poslanec, nech sa páči, zaujmite miesto pre navrhovateľov. Teraz poprosím pána poslanca Halmeša, aby informoval o prerokovaní tohto zákona v gestorskom výbore, aby predniesol stanovisko gestorského výboru. Pán poslanec Halmeš, nech sa páči. F. Halmeš, poslanec: Vážený pán predseda, vážené dámy a páni. Predkladám z poverenia gestorského výboru pre sociálne veci a bývanie spoločnú správu výborov, ktorá je písomne k dispozícii poslancom. Národná rada uznesením z 23. mája 2002 č. 2194 po prerokovaní návrhu zákona v prvom čítaní rozhodla, že podľa § 73 ods. 3 písm. c) zákona Národnej rady Slovenskej republiky č. 350/1996 Z. z. prerokuje návrh zákona v druhom čítaní a pridelila ho podľa § 74 ods. 1 uvedeného zákona na prerokovanie ústavnoprávnemu, ďalej výboru pre životné prostredie a ochranu prírody a Výboru Národnej rady pre sociálne veci a bývanie, ktorý bol určený za gestorský výbor. Gestorský výbor nedostal do 19. júna žiadne stanovisko poslancov Národnej rady, ktorí nie sú členmi výborov, ktorým bol návrh pridelený. Návrh zákona na základe prerokovania odporučili schváliť ústavnoprávny výbor, to bolo uznesením z 19. júna 2002 č. 1044, Výbor Národnej rady pre sociálne veci a bývanie uznesením z 11. júna 2002 č. 514 a Výbor Národnej rady pre životné prostredie a ochranu prírody uznesením zo 4. júna. Z uznesení výbor Národnej rady, ktoré návrh zákona prerokovali, vyplýva celkom 19 pozmeňujúcich návrhov s tým, že obsahujú aj vecné pozmeňujúce návrhy a legislatívnotechnického charakteru, nebudem hovoriť podrobne, keďže je to písomne k dispozícii. Gestorský výbor na základe stanovísk výborov k návrhu skupiny poslancov Národnej rady Slovenskej republiky na vydanie zákona o verejnej službe v znení neskorších predpisov vyjadrených v III. časti a v ich uzneseniach uvedených v IV. časti tejto spoločnej správy odporúča Národnej rade schváliť návrh zákona spoločne s pozmeňujúcimi a doplňujúcimi návrhmi uvedenými v tejto spoločnej správe. Súčasne odporúča gestorský výbor, aby sme zvolili spôsob hlasovania nasledujúci. O bodoch 1 až 10 a 12 až 19 uvedených v IV. časti tejto spoločnej správy hlasovať spoločne s odporučením schváliť ich a o jedinom bode - bode č. 11 hlasovať osobitne s odporúčaním neschváliť ho. Gestorský výbor určil mňa za spoločného spravodajcu a súčasne ma splnomocnil predložiť tento návrh zákona v druhom aj v treťom čítaní Národnej rade a informovať, pochopiteľne, o výsledky prerokovania vo výboroch a zdôvodnením návrhu stanoviska gestorského výboru. Spoločná správa výborov Národnej rady o prerokovaní uvedeného návrhu zákona bola schválená uznesením výboru Národnej rady, teda gestorským výborom dňa 19. júna 2002 pod číslom 525. Vážený pán predseda, predniesol som spoločnú správu, prosím, aby bola otvorená rozprava k návrhu zákona. J. Migaš, predseda NR SR: Ďakujem, pán spravodajca. Pýtam sa, kto sa hlási do rozpravy ústne, pretože písomne sa neprihlásil nikto. Pani poslankyňa Sabolová, pán poslanec Škoda, pán poslanec Prokopovič a pani poslankyňa Rusnáková, pán poslanec Halmeš. Uzatváram možnosť sa prihlásiť do rozpravy ústne. Tak nech sa páči, pani poslankyňa Mária Sabolová ako prvá.